钦定古今图书集成/明伦汇编/氏族典/第580卷 > 耶律仁先
## 钦定古今图书集成/明伦汇编/氏族典/第580卷 > 耶律仁先

按《辽史耶律仁先传》：“仁先，字纠邻，小字查剌，孟父房
之后。父瑰引南府宰相，封燕王。仁先魁伟爽秀，有智
略，重熙三年，补护卫。重元谋逆，帝委以讨贼事。重元
率奚人二千犯行宫，仁先背营而阵，乘便奋击，贼众
奔溃，追杀二十馀里，重元与数骑遁去。帝执仁先手
曰：‘平乱皆卿之功也’。”加尚父，进封宋王，为北院枢密
使，亲制文以褒之。诏画《滦河战图》以旌其功。咸雍元
年，加于越，改封辽王。阻卜塔里干叛，命仁先为西北
路招讨使。仁先严斥候，扼敌冲，怀柔服从，庶事整饬。
塔里干复来寇，仁先逆击，追杀八十馀里。大军继至，
又败之。别部把里斯、秃没等来救，见其屡挫，不敢战
而降，北边遂安。八年卒，年六十。